Αδαμάντιος Παπαδιαμαντόπουλος

Ο Αδαμάντιος Παπαδιαμαντόπουλος (1815 - 1896) ήταν δικαστής και λόγιος που διετέλεσε εισαγγελέας του Αρείου Πάγου.

Βιογραφικά στοιχεία 

Γεννήθηκε στην Πάτρα και ήταν γιος του Ιωάννη Παπαδιαμαντόπουλου. Καταγόταν από την πλούσια και ισχυρή οικογένεια Παπαδιαμαντοπούλου και ήταν αδερφός των Παναγιώτη, κτηματία και βουλευτή, και Δημήτριου, υποστρατήγου. Ύστερα από πιέσεις του Γεωργίου Σισίνη επιλέχθηκε ως ένα από τα ορφανά αγωνιστών του 1821 και στάλθηκε στη Γερμανία για σπουδές με έξοδα των Φιλελλήνων. Σπούδασε νομικά και ακολούθησε τον δικαστικό κλάδο φτάνοντας στη θέση του εισαγγελέα του Αρείου Πάγου. Το 1837 μετέφρασε «τας Ωδάς» του Ανακρέοντος και το 1859 εξέδωσε ένα νομικό έργο «Περι της υπέρ του απεριορίστου των τόκων νέας του Αρ. Πάγου νομολογίας». Ασχολήθηκε με την ποίηση και ήταν ιδιαίτερα επηρεασμένος από τον Βηλαρά, τον Κάλβο και τον Σολωμό.

Απεβίωσε στην Αθήνα το 1896. Ήταν παντρεμένος με τη Σκευώ Γιουρδή, εγγονή του Εμμανουήλ Τομπάζη και της Ξανθής Σαχίνη, και είχε τρία παιδιά: τη Χριστίνα, τη Μαρία και τον Ιωάννη, γνωστό και ως Ζαν Μορέα, ποιητή.

Παραπομπές 

Έλληνες δικαστικοί
Α
Οικογένεια Καλαμογδάρτη
Εισαγγελείς του Αρείου Πάγου